C 498/2
RO
Jurnalul Oficial al Uniunii Europene
30.12.2022
2.
regretă că, în discursul său privind starea Uniunii, președinta Comisiei Europene nu a recunoscut rolul activ și central al autorităților locale și regionale în abordarea acestor provocări, nici necesitatea unei guvernanțe pe mai multe niveluri în procesul de elaborare a politicilor UE și a transformării coeziunii într-un obiectiv general al UE, astfel cum se prevede deja în Tratatul de la Maastricht, care a introdus principiul subsidiarității și, de asemenea, a instituit CoR;
3. avertizează că inflația afectează teritoriile în mod inegal și riscă să exacerbeze și mai mult inegalitățile teritoriale, sociale și economice existente.
Costurile mai ridicate ale energiei și transporturilor afectează mai grav cetățenii din grupurile vulnerabile.
Persoanele din regiunile cu venituri mai mici suferă în mod disproporționat de pe urma creșterii prețurilor pentru bunuri și produse de bază, inducând un risc de sărăcire;
4. subliniază importanța cooperării transfrontaliere pentru a aprofunda și mai mult la nivelul Uniunii Europene acțiunile de natură socială, economică și administrativă.
O treime din populația UE locuiește în regiuni de frontieră în care, adeseori, de cealaltă parte a frontierei se află orașe mai mari sau centre economice.
Acest potențial neexploatat în domeniul asistenței medicale, al gestionării crizelor, al aprovizionării cu energie, al mobilității, al educației și al muncii trebuie să fie mai bine fructificat și promovat în mod specific;
5.
invită Uniunea Europeană să sprijine orașele și regiunile din UE și din Ucraina pentru a face față provocărilor generate de război.
Reconstrucția Ucrainei este o necesitate, o datorie morală și o investiție pentru Uniunea Europeană.
Procesul trebuie să urmeze principiul OCDE de „a reconstrui mai bine” și să asigure abordări durabile, ecologice și digitale pentru o dezvoltare teritorială integrată.
Reconstrucția Ucrainei și repercusiunile războiului și ale pandemiei asupra UE vor necesita o redefinire clară a priorităților actualului cadru financiar multianual.
Localitățile, regiunile și statele membre ale UE se confruntă deja cu condiții financiare dificile.
Reconstrucția Ucrainei trebuie, de asemenea, să meargă mână în mână cu promovarea democrației locale, pe baza unor parteneriate solide cu autoritățile locale și regionale din Uniunea Europeană.
Un proces descentralizat de reconstrucție ar oferi, de asemenea, cetățenilor ucraineni perspectiva de a rămâne în țara lor și, prin urmare, ar atenua fluxurile de migrație ulterioare.
În același timp, CoR respinge obstacolele din calea imigrației cetățenilor ucraineni și solicită cât mai curând posibil o revizuire a Directivei 2001/55/CE a Consiliului (2) privind protecția temporară, pentru a le oferi refugiaților o garanție de ședere pe o perioadă mai mare de trei ani;
6. consideră că sprijinul pentru refugiații ucraineni ar trebui să fie un imbold pentru a realiza reforma sistemului UE de migrație și azil bazat pe solidaritate, a stimula repartizarea echitabilă a sarcinilor, a respecta drepturile fundamentale și pentru a proteja frontierele externe.
Acest lucru este cu atât mai urgent cu cât creșterea prețurilor la alimente la nivel mondial poate provoca un aflux de migranți în orașele și regiunile UE;
7. subliniază că autoritățile locale și regionale sunt, de asemenea, afectate de creșterea vertiginoasă a facturilor la energie pentru servicii publice și de efectele inflației asupra achizițiilor publice și a salariilor.
Autoritățile locale și regionale trebuie să fie considerate parteneri activi în campaniile de economisire a energiei, în noile proiecte generatoare de energie din surse regenerabile, precum și în planurile de urgență privind perturbările energetice, pentru a lua în considerare circumstanțele locale și soluțiile transfrontaliere; subliniază, de asemenea, potențialul producției locale de energie din surse regenerabile pentru diversificarea mixului energetic al UE și reducerea dependenței noastre de țări terțe; solicită ca schemele de finanțare ale UE, achizițiile publice și normele privind ajutoarele de stat să fie adaptate astfel încât planurile locale de investiții să rămână operaționale și în perioade de inflație ridicată;
8.
invită instituțiile UE și statele membre să pună în aplicare măsuri extraordinare pentru a sprijini autoritățile locale și regionale în eforturile lor de a atenua efectul crizei energetice asupra gospodăriilor, comunităților vulnerabile și întreprinderilor mici și mijlocii locale și de a menține serviciile publice operaționale, inclusiv alocându-le o parte din veniturile fiscale primite din profiturile excepționale ale întreprinderilor energetice;
9.
invită Comisia Europeană să propună fără întârziere un plafon al prețurilor la nivelul UE pentru toate importurile de gaze în Uniunea Europeană și să sprijine decuplarea prețului la gaze de cele la energie, ceea ce ar contribui la atenuarea presiunilor inflaționiste;
(2)
Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri (JO L 212, 7.8.2001, p. 12).